ছাত্র সমাজের একটা বড় অংশ সে সময় লাল রাজনীতিতে মোহাচ্ছন্ন, তখনই তরুণ সুব্রতকে সঙ্গে নিয়েই বঙ্গদেশের ছাত্র রাজনীতিতে 'জাতীয়তাবাদী' জোয়ার এনেছিলেন সুব্রতবাবুর 'প্রিয় দা''। তরুণ বয়সে ছাত্রপরিষদের সভাপতির দায়িত্ব পালন করেছেন প্রিয়রঞ্জন দাশমুন্সি।
 নিজস্ব প্রতিবেদন : ''ছাত্র রাজনীতিতে তখন সবেমাত্র হাতেখড়ি হয়েছে। কলকাতা বিশ্ববিদ্যালয়ে পড়াশুনো আর তার সঙ্গে মহাজাতি সদনে পার্টির কাজ। সেখানেই পরিচিতি 'প্রিয় দা'-র সঙ্গে। আর তারপর তো গোটাটাই ইতিহাস। সকলেই আমাদের ডাকত প্রিয়-সুব্রত বলে।'' প্রাক্তন কেন্দ্রীয় মন্ত্রী তথা কংগ্রেস নেতা প্রিয়রঞ্জন দাশমুন্সির মৃত্যুতে এভাবেই নিজের শোক প্রকাশ করলেন রাজ্যের পঞ্চায়েতমন্ত্রী সুব্রত মুখোপাধ্যায়। এরপরই আবেগ সামলাতে না পেরে প্রিয়-সুব্রত জুটির দ্বিতীয় জন বলেন, ''প্রিয় দা-র মৃত্যুতে যেন দ্বিতীয়বারের জন্য পিতৃহারা হলাম আমি।'' দীর্ঘ রোগভোগের পর সোমবার বেলা ১২টা ১০ মিনিট নাগাদ দিল্লিতে শেষ নিশ্বাস ত্যাগ করেন প্রিয়রঞ্জন দাশমুন্সি। তাঁর মৃত্যুতে প্রধানমন্ত্রী, রাষ্ট্রপতির পাশাপাশি শোক প্রকাশ করেছেন মুখ্যমন্ত্রী মমতা বন্দ্যোপাধ্যায়। কেন্দ্রীয় রাজনীতিতে বহু নেতার সঙ্গেই সুসম্পর্ক ছিল প্রিয়রঞ্জনের। কিন্তু, সুব্রত মুখোপাধ্যায়ের সঙ্গে প্রিয়রঞ্জনের সম্পর্ক পৌঁছেছিল একেবারে ভিন্ন গভীরতায়। গত শতাব্দীর সাতের দশক। রাজ্যে তখন নকশালবাড়ি আন্দোলনের উত্থান। সেই চরম অস্থির সময় সুব্রতকে সঙ্গে নিয়েই ছাত্র রাজনীতিতে 'অবিস্মরণীয়' দায়িত্ব পালন করেছিলেন প্রিয়রঞ্জন। ছাত্র সমাজের একটা বড় অংশ সে সময় লাল রাজনীতিতে মোহাচ্ছন্ন, তখনই তরুণ সুব্রতকে সঙ্গে নিয়েই বঙ্গদেশের ছাত্র রাজনীতিতে 'জাতীয়তাবাদী' জোয়ার এনেছিলেন সুব্রতবাবুর 'প্রিয় দা''। তরুণ বয়সে ছাত্রপরিষদের সভাপতির দায়িত্ব পালন করেছেন প্রিয়রঞ্জন দাশমুন্সি। এরপর অনেকটা জল বয়ে গিয়েছে...সুব্রত মুখোপাধ্যায় কংগ্রেস ছেড়ে তৃণমূল কংগ্রেসে যোগ দিয়েছেন, আবার কংগ্রেসে ফিরে গিয়েছেন এবং পরে আবারও তৃণমূলে এসেছেন। প্রিয়রঞ্জনও এক সময় দল ছাড়েন এবং 'ঘরেও ফেরেন'। তবে এতসব ঘটে গেলেও, রাজনৈতিক দূরত্ব বাড়লেও, প্রিয়রঞ্জন দাশমুন্সিকে শেষ দিন পর্যন্ত তাঁর 'নেতা' বলেই মেনে এসেছেন এই বর্ষীয়ান নেতা। এখানেই শেষ নয়, 'প্রিয় দা'ই যে তাঁকে 'হাতে ধরে মন্ত্রী করেছিলেন' সে কথাও জানাতে ভুললেন না সুব্রত মুখোপাধ্যায়। এত বছরের সম্পর্ক, দীর্ঘ কয়েক দশকের জুটি, ফলে প্রিয়কে নিয়ে সুব্রতর স্মৃতি-কথা আর ফুরায় না...